[Pædagogisk tilsynsrapport 2024.docx](P%C3%A6dagogisk%20tilsynsrapport%202024.docx)

Roskilde Kommune Dagtilbud

# Omfattende Pædagogisk tilsyn i privatinstitutionen Børnehuset Spiloppen år 2024

## Indholdsfortegnelse

[Indholdsfortegnelse 2](#_Toc184029069)

[Sådan fører vi tilsyn 3](#_Toc184029070)

[Stamdata/baggrundsoplysninger 4](#_Toc184029071)

[Kommentarer til spørgeskema vedrørende opfyldelse af lovgivning, retningslinjer for sikkerhed mv. 5](#_Toc184029072)

[Drøftelse af observationer med KIDS-redskabet, samt opmærksomheder fra foranalysen 5](#_Toc184029073)

[Særlige positive observationer i vuggestuen 5](#_Toc184029074)

[Særlige positive observationer i børnehaven 5](#_Toc184029075)

[Særlige opmærksomhedspunkter i vuggestuen 6](#_Toc184029076)

[Særlige opmærksomhedspunkter i børnehaven 6](#_Toc184029077)

[Fysiske omgivelser i vuggestuen 6](#_Toc184029078)

[Fysiske omgivelser i børnehaven 7](#_Toc184029079)

[Relationer i vuggestuen 8](#_Toc184029080)

[Relationer i børnehaven 9](#_Toc184029081)

[Leg og aktiviteter i vuggestuen 9](#_Toc184029082)

[Leg og aktiviteter i børnehaven 10](#_Toc184029083)

[Sprog og kommunikation i vuggestuen 10](#_Toc184029084)

[Sprog og kommunikation i børnehaven 11](#_Toc184029085)

[Indsatsområder på baggrund af det omfattende tilsyn (max to indsatser) 12](#_Toc184029086)

[Indsatsområde 1 12](#_Toc184029087)

[Indsatsområde 2 12](#_Toc184029088)

[Konsulentens anbefalinger på baggrund af tilsynsmødet 13](#_Toc184029089)

[Anbefalinger 13](#_Toc184029090)

[Evt. påbud 13](#_Toc184029091)

[Evt. skærpet tilsyn 14](#_Toc184029092)

## Sådan fører vi tilsyn

**Vores fokus**

I Roskilde Kommune er omdrejningspunktet i vores dagtilbud, at alle børn trives, lærer, udvikler sig og dannes. Der er stærkt fokus på udviklende læringsmiljøer og på alle børns mulighed for at deltageaktivt i børnefællesskaber.

**Formål**

Tilsynet ser på den pædagogiske kvalitet i dagtilbuddet. Formålet med tilsynet er dels at sikre, at det enkelte dagtilbud overholder gældende lovgivning og dels at vejlede og rådgive om den pædagogiske praksis set i et udviklingsperspektiv.

**Hvor ofte**

Der er som minimum tilsynsbesøg i alle dagtilbud en gang om året.

**Hvem udfører tilsynet**

Der er tilknyttet en konsulent til alle dagtilbud i Roskilde Kommune.

Konsulenten rådgiver og vejleder løbende dagtilbuddene om

bl.a. pædagogik, faglig udvikling og forældresamarbejde.

**Hvor kan jeg læse mere**

Læs mere om [Rammer for pædagogisk tilsyn i dagtilbud i Roskilde Kommune.](https://www.roskilde.dk/da-dk/service-og-selvbetjening/borger/familie-og-born/dagtilbud/kommunen-forer-tilsyn-med-dagtilbuddene/)

**Har du spørgsmål?**

Som forælder kan du altid henvende dig til personalet og lederen i dit barns dagtilbud, hvis du har spørgsmål eller bekymring i forhold til dit barns trivsel. Hvis du har spørgsmål til tilsynsdokumentet, der

offentliggøres på dagtilbuddets hjemmeside, skal du kontakte lederen i dit barns dagtilbud.

## Stamdata/baggrundsoplysninger

Dato: 27-11-2024

Mødets varighed: Tre timer

Institution: Børnehuset Spiloppen

Mødeleder: Stine Munk

Pædagogisk konsulent: Stine Munk

Referent: Stine Munk

Ekstern observatør: Stine Munk

## Kommentarer til spørgeskema vedrørende opfyldelse af lovgivning, retningslinjer for sikkerhed mv.

På baggrund af spørgeskemaet, bliver ledelsen i Spiloppen opmærksomme på, at der er kommet en ny beredskabsplan for forebyggelse af vold og seksuelle overgreb i 2022. Denne nye version gennemgås med personalet på et personalemøde i 2025.

Seneste legepladstilsyn er foretaget d. 07-03-24 og d. 27-11-24.

Ingen yderligere kommentarer til spørgeskemaet, institutionen lever op til den gældende lovgivning.

## Drøftelse af observationer med KIDS-redskabet, samt opmærksomheder fra foranalysen

### Særlige positive observationer i vuggestuen

Vuggestuen råder over egen legeplads med mulighed for alsidige lege og aktiviteter.

Der er god mulighed for at skabe ro i vuggestuen pga. stuens placering i huset. Der er legeplads, krybberum og toilet i forbindelse med stuen, så der nemt kan gås til og fra aktiviteterne uden at skulle langt væk fra stuen.

På dagen for tilsynet observeres det flere gange, at de voksne synger med børnene. De fleste sange har et godt, roligt tempo, så børnene kan følge med og deltage med ord, melodi og fagter, hvilket understøtter børnenes sproglige udvikling og deltagelsesmuligheder.

### Særlige positive observationer i børnehaven

Der observeres en meget rolig morgen i børnehaven. Børn og voksne er fordelt på alle stuer. Dette er med til at skabe ro for både børn og voksne. De voksne er nærværende og opmærksomme på alle børn, og børnene er i gode lege på alle stuer.

Der tages positivt og imødekommende imod børn og forældre. Husets opbygning med garderober med egen indgang til hver stue er med til at skabe ro i huset, da forældre og børn kommer direkte til egen stue.

På legepladsen om formiddagen observeres en leg, hvor en voksen og ca. 15 børn leger i og omkring en båd. Den voksne er deltagende og rammesættende, samtidig med at der gives plads til at lade børnene udvikle på legen. Den voksne følger børnenes initiativer og deres bidrag til legen.

### Særlige opmærksomhedspunkter i vuggestuen

På dagen for tilsynet observeres flere samspil mellem børn og voksne, der bærer præg af, at de voksne ikke får følelsesmæssigt afstemt sig med børnene, så børnene ikke mødes i deres initiativer og behov.

Der observeres få samspil, hvor de voksne er nysgerrige og undersøgende vedr. børnenes initiativer og perspektiver, og der ses flere gange voksne, der irettesætter børnene.

Der observeres dagen igennem flere børn, der græder og virker utrygge. Børnene søger de voksnes favn, men det observeres flere gange, at børnene ikke falder til ro og hjælpes med følelsesregulering af de voksne.

Stuens læringsmiljøer fremstår mangelfulde i form af få, udefinerbare legezoner, rodede legemiljøer og manglende relevant legetøj.

### Særlige opmærksomhedspunkter i børnehaven

I børnehaven observeres der en forskel i kvaliteten af de forskellige stuers indretning.

Generelt er der mangel på relevant legetøj i zonerne, og flere af zonerne fremstår utydelige med henblik på, hvad zonen kan og skal bruges til.

Under frokostmåltidet og til eftermiddagsfrugten observeres restriktioner og irettesættelser fra de voksne. Dette står i kontrast til deres ellers overvejende handleanvisende tilgang, der observeres løbende dagen igennem.

### Fysiske omgivelser i vuggestuen

Vuggestuens læringsmiljøer fremstår mangelfulde.

Der observeres få legezoner og få rum i rummet. Zonerne er udefinerbare og utydelige bl.a. på baggrund af manglende legetøj og kurve med legetøjet rodet sammen. Der er fx to køkkenmøbler, men der er intet relevant legetøj i nærheden. Der er heller ingen markering eller visualisering af, hvad zonen kan bruges til. Det samme gælder vuggestuens lille rum. Dette rum fremstår rodet, og det er uklart, hvad rummet ønskes brugt til.

Til tilsynsdialogen drøfter vi, hvordan de kan skabe flere legemiljøer på stuen, fx ved brug af gulvtæpper til at markere en zone. Vi taler ligeledes om fordele og ulemper ved høje rumdelere kontra lave rumdelere.

Om morgenen spises der morgenmad i vuggestuen. Derfor taler vi om vigtigheden af, at personalet er fælles om at hjælpe vuggestuen med at klargøre stuen til leg og aktivitet, når børnehaven forlader stuen.

Vi drøfter desuden læringsmiljøers funktion, samt hvordan klargøring til leg og relevant legetøj i zonerne er med til at understøtte børnenes legeudvikling.

Der er tre store borde med tilhørende stole. På dagen for tilsynet står bordene samlet til et langt bord under både formiddags- og eftermiddagsmad.

Under frokosten spises der ved tre individuelle borde.

Bordene optager meget af gulvpladsen og bruges umiddelbart ikke som en del af læringsmiljøerne til aktiviteter eller leg.

Til tilsynsdialogen taler vi om, hvilke rammer der skal være omkring et måltid, så der skabes de bedste udviklingsbetingelser for børn og voksne bl.a. i form af positive og udviklende samspil og mulighed for fokuseret opmærksomhed.

Det anbefales, at der sættes fokus på at få optimeret kvaliteten af læringsmiljøet i vuggestuen, hvilket de to forrige tilsyn også har påpeget. Der skal skabes flere legezoner med relevant indretning samt legetøj. Rummet skal understøtte aldersgruppens behov for tryghed, men samtidig invitere til udviklende lege og aktiviteter, der kan foregå så uforstyrret som muligt.

Der bør ligeledes sættes fokus på, hvordan de voksne kan fordele sig og være aktive i rummet og på denne måde understøtte børnenes brug af de forskellige legezoner.

### Fysiske omgivelser i børnehaven

I børnehaven observeres der en forskel i stuernes indretning.

På Spættestuen er der mange legezoner, der er afskærmet fra hinanden med små møbler og rumdelere. Disse rumdelere flyttes rundt dagen igennem, så de afskærmer miljøerne. Fx under spisning rokeres der to rumdelere hen ved siden af et bord, så der kan spises uforstyrret.

Der inviteres til flere typer leg i de forskellige zoner. Dog observeres det, at der i nogle zoner er mangel på relevant legetøj i både kategori og mængde.

Dagen igennem observeres det, at de voksne har fokus på indeklimaet på stuen. De lufter ud en stor del af dagen, hvilket medfører, at der er enormt koldt på stuen.

På Svanestuen er der også forsøgt at skabe flere legezoner adskilt af rumdelere. Dog fremstår disse legezoner noget mere utydelige og mindre indbydende end på Spættestuen. Der er i flere zoner mangel på relevant legetøj samt en tydelig markering af, hvad legezonen tilbyder.

Uglestuen er meget lille, så de benytter sig også af fællesrummet. Der observeres ingen klargjorte legezoner. Stuen er udelukkende indrettet med borde. I fællesrummet er der yderligere to borde og en zone indrettet med en sofa og bøger.

Rummet bærer udtryksmæssigt mere præg af et klasselokale med børnehavemøbler end en børnehavestue.

Der er mange billeder i de forskellige legezoner. Dog er billederne ikke relevante for legezonerne, så de er med til at skabe et rodet, visuelt udtryk.

Der kunne med fordel sættes fokus på, hvordan man kan skabe æstetisk indbydende legezoner med relevante billeder, symboler og ord, så væggene understøtter læringsmiljøerne og den tiltænkte brug af de forskellige zoner.

Der bør ligeledes sættes fokus på, at få ensartet kvaliteten af læringsmiljøerne, så alle stuer i huset tilbyder inviterende og udviklende legezoner med fokus på mulighed for alsidige lege og aktiviteter. Legezonerne bør tilgodese aldersgruppens behov, samt understøtte muligheden for at have længerevarende og uforstyrrede lege.

Til tilsynsdialogen drøfter vi ovenstående observationer, og både personale og ledelsen kan genkende beskrivelsen. Vi taler om, hvordan de kan skabe et æstetisk sammenhængende visuelt udtryk i intuitionen, der imødekommer plads til aldersrelevante forskelligheder og børnegruppernes behov.
Personalet bliver til samtalen optagede af, hvordan de i fællesskab kan ensarte kvaliteten af de forskellige stuers læringsmiljøer.

### Relationer i vuggestuen

Der observeres gode afleveringer og afhentninger, hvor personalet fremstår opmærksomme og imødekommende i situationen og i kommunikationen med forældrene.

På dagen for tilsynet observeres flere samspil mellem børn og voksne, der bærer præg af, at de voksne ikke får følelsesmæssigt afstemt sig med børnene, så børnene ikke mødes i deres initiativer og behov.

Der observeres få samspil, hvor de voksne er nysgerrige og undersøgende vedr. børnenes initiativer og perspektiver, og der ses flere gange voksne, der irettesætter børnene.

Der observeres dagen igennem flere børn, der græder og virker utrygge. Børnene søger de voksnes favn, men det observeres flere gange, at børnene ikke falder til ro og hjælpes med følelsesregulering af de voksne.

Når børnene græder observeres ofte voksne, der forsøger at kalde de grædende børn til sig frem for at gå over til dem. De voksne rejser sig først, hvis barnet ikke selv kommer over til de voksne.

Der observeres en diskrepans i kvaliteten i den pædagogiske tilgang blandt personalet. Der bør derfor sættes fokus på at få ensartet den relationelle kvalitet, således at alle børn mødes i deres basale og følelsesmæssige behov og inviteres til udviklende samspil med voksne.

### Relationer i børnehaven

Der observeres dagen igennem en overvejende god kvalitet i samspillet mellem børn og voksne. De fleste voksne er imødekommende og anerkendende i deres tilgang til børnene og handleanviser og guider børnene, når de har brug for dette.

De voksne er engagerede i samspillet med børnene og er overvejende lydhøre og sensitive i deres pædagogiske tilgang.

Der observeres enkelte episoder, hvor de voksne fremstår irettesættende og tydeligt irriterede i samspillet med børnene.
Der kunne med fordel sættes fokus på, hvordan de i børnehaven (og hele huset generelt) kan ensarte den pædagogiske kvalitet i relationsarbejdet, bl.a. gennem nysgerrighed og et fokus på at få øje på børnenes intentioner.

På alle stuerne i børnehaven høres der under måltiderne markant flere irettesættelser og reguleringer, end der ellers høres i løbet af dagen.

Der spises på forskellige måder om eftermiddagen, hvilket på Svanestuen skaber svære deltagelsesmuligheder for børnene, og børnene får svært ved at leve op til de voksnes krav og forventninger pga. strukturen. Dette medfører ligeledes irettesættende voksne.

Der kunne med fordel sættes fokus på, hvordan måltidet bliver mere end blot en rutine, og i stedet betragtes som en pædagogisk aktivitet. Med dette udgangspunkt kan de voksne sætte fokus på at ensarte måltiderne på tværs af huset på baggrund af faglige overvejelser vedr. hvilke pædagogiske muligheder, der er i måltidssituationerne, hvad de ønsker børnene får ud af måltidet, samt hvilke krav de fagligt vurderer, børnene skal leve op til. (En måltidspædagogik.)

### Leg og aktiviteter i vuggestuen

Omkring kl. ni samles børnene ved et langbord. De skal holde fødselsdag. Mens de venter på maden, synges der sange med fagter. De fleste børn deltager med sang og/eller fagter.

Til tilsynsdialogen fortæller personalet, at der på dagen for tilsynet var en gruppe børn i deres tumlerum i kælderen. De beskriver, at de er gode til at dele sig op i mindre grupper.

Om eftermiddagen observeres der udelukkende børneinitierede aktiviteter. Det er begrænset, hvad de voksne sætter i gang og deres deltagelse i børnenes lege er ligeledes begrænset.

Der observeres, at flere børn tager initiativ til lege og samspil, men det er langtfra alle invitationer, der fører til udviklende samspil og leg, hvor den voksne understøtter børnenes initiativer.

Til tilsynsdialogen drøfter vi, hvordan man som voksne kan placere sig i forskellige legezoner for at skabe gode betingelser for lege og gode deltagelsesmuligheder for børnene. Personalet giver udtryk for, at de gerne vil arbejde med at være mere aktive i deres deltagelse i børneinitierede lege og samspil.

### Leg og aktiviteter i børnehaven

På dagen for tilsynet observeres børnene i gode lege dagen igennem. De igangsætter selv lege, som de voksne understøtter ved behov.
Der observeres meget få konflikter børnene imellem på dagen for tilsynet.

Børnene deltager aktivt i de vokseninitierede aktiviteter. Der observeres en god fordeling af børn og voksne i lege og aktiviteter dagen igennem.

Om formiddagen observeres der på legepladsen to lege, hvor de voksne er deltagende. Den ene leg rammesættes af den voksne. I legen er der ca. 15 børn med, og den voksne er deltagende og engageret. Den voksne udvikler på legen i samspil med børnene og følger børnenes initiativer i udviklingen af legen.

I middagsstunden er der få voksne på legepladsen, hvilket skaber svære betingelser for de voksnes deltagelsesmuligheder i leg. En voksen gynger en gruppe børn samtidig med, at han styrer musikken, som en stor gruppe børn danser til. Han må dog forlade aktiviteterne, da der mangler en voksen i den anden ende af legepladsen.

Til tilsynsmødet drøfter vi, hvordan organiseringen af de voksne i middagsstunden påvirker kvaliteten af de voksnes deltagelsesmuligheder i både samspil og leg. Vi taler om, hvordan hele huset kan bidrage til at understøtte dette tidsrum, hvor der afvikles pauser m.m.

### Sprog og kommunikation i vuggestuen

Der synges flere gange i løbet af dagen i vuggestuen. De voksne synger sange med fagter, hvilket skaber gode muligheder for, at børn, der endnu ikke har et verbalt sprog, kan deltage.

Der kan med fordel sættes fokus på at udvikle på sangaktiviteterne gennem rekvisitter og visuel understøttelse, så alle børn får deltagelsesmuligheder uanset hvilket sprogligt udviklingsniveau, de har.

På dagen for tilsynet observeres en svingende kvalitet i de sproglige samspil mellem børn og voksne. De voksne indgår sjældent i dialoger med flere turtagninger, og der observeres flere initiativer til samspil, der ikke imødekommes af de voksne.

I samspillene sættes der ikke ord på børnenes handlinger og intentioner. De voksne responderer i samspillet meget umiddelbart med direkte svar på det, de mener, er børnenes hensigt med lyden/ordene/kropssproget.

Der bør sættes fokus på, hvordan man som voksne kan indgå i udviklende sproglige samspil, der tilpasses børnenes udviklingsniveau. Der bør ligeledes sættes fokus på, hvordan man som voksne kan være nysgerrige på børnenes intentioner og igennem samspil afstemme sig, så det bliver tydeligt, om man som voksen har forstået den hensigt og intention, der var bag børnenes udtryk/handling/kommunikation.

### Sprog og kommunikation i børnehaven

I børnehaven observeres dagen igennem voksne, der er deltagende og nysgerrige i deres sproglige samspil med børnene. Der ses overvejende positive dialoger, hvor den voksne følger børnenes spor i samtalerne, og hvor de voksne har samtaler med børnene med flere turtagninger.

Der er flere steder i børnehaven billeder på væggene ved bordene, hvor der spises.

Til tilsynsdialogen drøftes det, at disse billeder er et godt værktøj til at understøtte personalets arbejde med at skabe sprogligt stimulerende rammer. Vi taler ligeledes om, hvordan mange forskellige typer af billeder kan skabe et kaotisk visuelt udtryk, og at der derfor med fordel kan sættes fokus på, hvordan de kan ensarte institutionens visuelle udtryk uden at gå på kompromis med børneperspektivet.

På dagen for tilsynet observeres to samlinger. Til samlingen på Svanestuen inviteres alle børn til at fortælle om deres tøj, og den voksne lytter opmærksomt til det, børnene fortæller. Også når børnene taler om andet end det adspurgte emne.

Til samlingen på Uglestuen skal børnene markere ved håndsoprækning, når de ønsker at svare på den voksnes spørgsmål. Børnene er gode til at give hinanden plads, og børnene får lov til at byde ind med deres tanker. Også når tankerne rækker ud over det valgte samtaleemne.

Der kunne med fordel sættes fokus på, hvordan der skabes yderligere muligheder for samspil med flere turtagninger dagen igennem, samt hvordan man som voksen kan understøtte disse samspil med nysgerrighed og undrende kommentarer/spørgsmål.

Der kan ligeledes sættes fokus på, hvad personalet fagligt og pædagogisk ønsker, at børnenes udbytte af en samling skal være, samt hvordan de voksnes roller og engagement kan være med til at understøtte børnenes sproglige deltagelse og udvikling.

Med udgangspunkt i observationerne under måltiderne i hele huset, kan der med fordel sættes fokus på rammerne og reglerne omkring måltiderne, så det bliver belyst, hvordan måltidet kan understøtte det generelle sprogarbejde i institutionen, samt være afsæt for sprogudviklende dialoger og samspil med alle børn.

## Indsatsområder på baggrund af det omfattende tilsyn (max to indsatser)

### Indsatsområde 1

Spiloppen ønsker at arbejde med at videreudvikle deres indendørs læringsmiljøer. De vil have fokus på:

* At ensarte kvaliteten i læringsmiljøerne i huset.
* At skabe en sammenhæng i huset gennem en rød tråd i både den visuelle indretning og visuelle understøttelse af læringsmiljøerne.
* At indrette ved at følge børnenes interesser og tage udgangspunkt i et børneperspektiv.
* At indhente sparring fra eksterne samarbejdspartnere, herunder LDD.
* At besøge andre institutioner som inspirationskilder.
* At være fælles i huset om alle stuernes læringsmiljøer.
* At animere til leg gennem klargjorte og indbydende legemiljøer med relevant legetøj.
* At bruge KIDS som et redskab til at understøtte udviklingen af institutionens læringsmiljøer.

### Indsatsområde 2

Spiloppen ønsker at sætte fokus på at få ensartet kvaliteten i de voksnes relationelle samspil, så alle børn tilbydes positive og udviklende samspil og relationer.

Derfor vil de arbejde med:

* Et fælles børnesyn, der tager udgangspunkt i, at børn gør det godt, hvis de kan, samt at det altid er de voksnes ansvar at skabe udviklende samspil på baggrund af affektiv afstemning og en nysgerrig tilgang til børnenes udtryk og initiativer.
* At skabe en fælles kultur for hele huset, så alle er ansvarlige for at bidrage til husets pædagogiske udvikling.
* At skabe muligheder for at tale om og udvikle pædagogik og pædagogisk praksis på personalemøder.
* At være handleanvisende voksne.
* At være nysgerrige og undrende på hinandens pædagogiske praksis, så der udvikles en kultur, hvor det er en naturlig del af det pædagogiske arbejde at hjælpe hinanden og understøtte de bedste udviklingsbetingelser for børnene.
* At søge hjælp og sparring hos eksterne samarbejdspartnere.
* At bruge KIDS som et redskab til at understøtte udviklingen af god kvalitet i deres pædagogiske praksis.

## Konsulentens anbefalinger på baggrund af tilsynsmødet

### Anbefalinger

Det anbefales, at bestyrelsen og den konstituerede leder sammen lægger en plan for, hvilke initiativer det kræves, samt hvilken understøttelse disse initiativer kræver, for at sætte fokus på udviklingen af kvaliteten af de relationelle samspil i vuggestuen.

Det anbefales ligeledes, at de i børnehaven sætter fokus på at ensarte kvaliteten af deres læringsmiljøer.

### Evt. påbud

På baggrund af observationerne på dagen for tilsynet indskærpes det, at det er nødvendigt for institutionen at højne kvaliteten af det pædagogiske arbejde i vuggestueafdelingen. Der bør sættes særligt fokus på de fysiske læringsmiljøer, samt kvaliteten i det relationelle og sproglige samspil mellem børn og voksne.

Til tilsynsmødet orienteres om, at der vil blive foretaget et yderligere uanmeldt tilsynsbesøg inden for de næste tre måneder. På dette tilsyn forventes det, at der kan observeres mærkbare forbedringer i kvaliteten i det pædagogiske arbejde i vuggestuen, samt at der foreligger en påbegyndt procesplan for, hvordan de vil arbejde med at udvikle kvaliteten i institutionen.

### Evt. skærpet tilsyn

Institutionen er ikke under skærpet tilsyn.